b'\n_START_ARTICLE_\nUnderart\n_START_SECTION_\nDefinition\n_START_PARAGRAPH_\nUnderarter defineres almindeligvis som grupper af organismer af den samme art, der er i stand til at f\xc3\xa5 fertilt afkom, men ikke krydses indbyrdes under naturlige forhold p\xc3\xa5 grund af geografisk isolation, seksuel selektion eller af andre grunde. Forskelle mellem underarter er normalt mindre tydelige end forskelle mellem arter. Da arter udvikler sig gradvist ved at lokale bestande isoleres fra hinanden (ligesom underarter, blot i l\xc3\xa6ngere tid), vil der findes gr\xc3\xa6nsetilf\xc3\xa6lde, hvor det er en sk\xc3\xb8nssag, om der er tale om en art eller underart.\n_START_SECTION_\nRegler for navngivning\n_START_PARAGRAPH_\nInden for zoologi accepterer International Code of Zoological Nomenclature (4. udgave, 1999) kun rangen underart under artsniveau. Mens det videnskabelige navn for en art er et toleddet navn, er det videnskabelige navn for en underart treleddet. En tigers videnskabelige navn er Panthera tigris, s\xc3\xa5 navnet for underarten sumatratiger er Panthera tigris sumatrae._NEWLINE_Inden for botanik er underarten en af mange niveauer under artsniveau, idet der f.eks. ogs\xc3\xa5 findes "varietet" og "form". Forkortelsen "ssp." eller "subsp." foranstilles underartsnavnet i en underarts videnskabelige navn, som f.eks. Dactylorhiza majalis ssp. purpurella for purpurg\xc3\xb8geurt.'